1. ΔΗΛΩΣΙΣ ΜΕΤΑΞΥ ΕΛΛΑΔΟΣ ΚΑΙ ΓΑΛΛΙΑΣ της 19 Ιουλ./2 Αυγ. 1889 (ΦΕΚ Α΄ 195) περί καταμετρήσεως των εμπορικών πλοίων. Ο Επιτετραμμένος της Γαλλίας Κύριος Ζερύ προς τον Κύριον επί των Εξωτερικών Υπουργόν. Εν Αθήναις της 19/31 Ιουλ. 1889 Κύριε Υπουργέ, Κατόπιν της μεταξύ της Υμετέρας Εξοχότητος και του κόμητος Μοντολόν συνεννοήσεως, της επιβεβαιωθείσης δια των ανταλλαγεισών διακοινώσεων της πρεσβείας ταύτης και του υφ’ Υμάς Υπουργείου από 12/24 Απριλίου και 26 Απρ./8 Μαΐου ε.έ. επήλθε συμφωνία περί της αμοιβαίας αναγνωρίσεως της κατάμετρήσεως των ελληνικών και γαλλικών πλοίων εν τοις λιμέσιν εκατέρου των Κρατών. Εκ της συμφωνίας ταύτης έπεται ότι η επί των ναυτιλιακών εγγραφών των γαλλικών και ελληνικών πλοίων σημειουμένη χωρητικότης θ’ αναγνωρίζηται εις το μέλλον αμοιβαίως εν τοις δυσί Κράτεσιν, άνευ ουδεμιάς επανορθώσεως ή τροποποιήσεως, και ότι κατ’ ακολουθίαν τα πλοία εκατέρου των Κρατών θα απαλλάσσωνται πάσης διατυπώσεως καταμετρήσεως άμα τη αφίξει εις τους λιμένας του ετέρου Κράτους. Παρακαλώ την Υμετέραν Εξοχότητα να μοι αποστείλη την απάντησιν ήτις μέλλει να καθιερώση την επί του προκειμένου επελθούσαν μεταξύ των δύο Κυβερνήσεων συμφωνίαν, όπως δοθώσι το ταχύτερον εις τας αρμοδίας Αρχάς των δύο Κρατών αι αναγκαίαι διαταγαί περί της παραδοχής της επισήμου καταμετρήσεως των ελληνικών και γαλλικών πλοίων. Ευαρεστηθήτε να δεχθήτε, Κύριε Υπουργέ, την διαβεβαίωσιν βαθυτάτης τιμής. Ζερύ 